*Projekts*

2016.gada \_\_\_.\_\_\_\_\_\_\_\_\_\_ Noteikumi Nr.

Rīgā (prot. Nr.\_\_ \_\_.§)

**Ārzemniekam nepieciešamais finanšu līdzekļu apmērs un finanšu līdzekļu esības konstatēšanas kārtība**

*Izdoti saskaņā ar*[*Imigrācijas likuma*](http://likumi.lv/ta/id/68522-imigracijas-likums)

[*4.panta*](http://likumi.lv/ta/id/68522-imigracijas-likums#p4)*pirmās daļas 5.punktu*

*un 4 divi prim panta trešo daļu*

**I. Vispārīgie jautājumi**

1. Noteikumi nosaka ārzemniekam nepieciešamo finanšu līdzekļu apmēru, lai ieceļotu un uzturētos Latvijas Republikā vai citās Šengenas līguma dalībvalstīs, atgrieztos mītnes zemē vai izceļotu uz trešo valsti, kurā viņam ir tiesības ieceļot, un kārtību, kādā konstatē šo finanšu līdzekļu esību.

2. Noteikumi neattiecas uz:

2.1. Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņiem un viņu ģimenes locekļiem;

2.2. ārzemniekiem, kuri par ceļošanas dokumentu izmanto diplomātisko vai dienesta (oficiālo) pasi;

2.3. ārzemniekiem, kuri saņēmuši vīzu ar atzīmi "diplomātiskā vīza" vai "dienesta vīza";

2.4. ārzemniekiem, kuri ir ārvalstu delegāciju locekļi un ierodas Latvijas Republikā oficiālā vizītē vai šķērso tās teritoriju tranzītā;

2.5. ārzemniekiem, kuri ieceļo Latvijas Republikā [Imigrācijas likuma](http://likumi.lv/ta/id/68522-imigracijas-likums) [4.panta](http://likumi.lv/ta/id/68522-imigracijas-likums#p4) otrās daļas 2., 3. vai 4.punktā noteiktajā kārtībā;

2.6. ārzemniekiem, kuriem ir derīga pastāvīgās uzturēšanās atļauja Latvijas Republikā;

2.7. ārzemniekiem, kuri saņēmuši ilgtermiņa vīzu, pamatojoties uz Pilsonības un migrācijas lietu pārvaldes (turpmāk – pārvalde) pieņemto lēmumu par uzturēšanās atļaujas piešķiršanu;

2.8. ārvalstu jūrniekiem, kuri:

2.8.1. ieceļo Latvijas Republikā, lai dotos uz kuģi Latvijas Republikas ostā;

2.8.2. ieceļo Latvijas Republikā, lai šķērsotu Latvijas Republikas teritoriju tranzītā, ceļojot uz kuģi citā valstī vai atgriežoties mītnes zemē;

2.8.3. uzturas Latvijas Republikā, kamēr kuģis, uz kura jūrnieks strādā, atrodas Latvijas Republikas ostā;

2.8.4. norakstās no kuģa Latvijas Republikas ostā, lai dotos uz kuģi citā Latvijas Republikas ostā;

2.8.5. norakstās no kuģa Latvijas Republikas ostā, lai šķērsotu Latvijas Republikas teritoriju tranzītā, dodoties uz kuģi citā valstī vai atgriežoties mītnes zemē;

2.9. ārvalstu gaisa kuģa apkalpes locekļiem, kuri uzturas Latvijas Republikas teritorijā gaisa kuģa nolaišanās laikā;

2.10. ārzemniekiem, kuri nodrošina regulāros starptautiskos pasažieru, kravu vai pasta pārvadājumus.

3. Finanšu līdzekļu esību atbilstoši kompetencei konstatē Latvijas Republikas diplomātiskās un konsulārās pārstāvniecības (turpmāk – pārstāvniecība), Valsts robežsardze vai pārvalde.

4. Dokumenti, kas apliecina nepieciešamo finanšu līdzekļu esību, ir derīgi trīs mēnešus pēc to izsniegšanas.

**II. Finanšu līdzekļi ārzemniekam, kurš Latvijas Republikā ieceļo vai uzturas ar vīzu vai ir tādas valsts pilsonis, kuram vīza nav nepieciešama**

5. Nepieciešamais finanšu līdzekļu apmērs ir šāds:

5.1. ne mazāk par 14 *euro* katrai uzturēšanās dienai, ja paredzamais uzturēšanās termiņš Latvijas Republikā nepārsniedz 30 dienas;

5.2. ne mazāk par minimālo mēneša darba algu, ja paredzamais uzturēšanās termiņš Latvijas Republikā pārsniedz 30 dienas;

5.3. ne mazāk par darba samaksu atbilstoši strādājošo mēneša vidējai bruto darba samaksai ārzemnieka paredzamajā nodarbinātības nozarē (otrajā līmenī) atbilstoši Eiropas Parlamenta un Padomes 2006.gada 20.decembra Regulai Nr.1893/2006, ar ko izveido NACE 2.red. saimniecisko darbību statistisko klasifikāciju, kā arī groza Padomes regulu (EEK) Nr.3037/90 un dažas EK regulas par īpašām statistikas jomām, iepriekšējā gadā (saskaņā ar Centrālās statistikas pārvaldes pēdējo publicēto informāciju), ja ārzemnieks vēlas saņemt vīzu un tiesības uz nodarbinātību.

6. Ja ārzemnieks pieprasa ilgtermiņa vīzu, pārvaldes priekšnieks, Konsulārā departamenta direktors vai viņu pilnvarotas amatpersonas humānu apsvērumu dēļ (piemēram, ārzemnieka slimības vai viņa tuvu radinieku slimības vai nāves gadījumā vai ja ārzemnieka ieceļošana un uzturēšanās saistīta ar ģimenes apvienošanu un nav pamata uzskatīt, ka viņš kļūs par slogu sociālās palīdzības sistēmai) var samazināt šo noteikumu 5.1. vai 5.2.apakšpunktā minēto finanšu līdzekļu apmēru.

7. Ārzemniekam, kurš Latvijas Republikā ieceļo ar vīzu vai ir tādas valsts pilsonis, kuram vīza nav nepieciešama, nepieciešamo finanšu līdzekļu apmēru apliecina:

7.1. dokuments, kas apliecina darba samaksas apjomu vai ienākumus no komercdarbības;

7.2. kredītiestādes izsniegts apliecinājums par ārzemnieka konta stāvokli pēdējo triju mēnešu laikā un starptautisko maksājumu karti, kas ir derīga izmantošanai Latvijas Republikā un citās Šengenas līguma dalībvalstīs;

7.3. ceļojuma čeki;

7.4. notariāli apliecināts vai pārvaldes vai pārstāvniecības amatpersonas klātbūtnē parakstīts Latvijas pilsoņa, Latvijas nepilsoņa vai Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsoņa, kurš uzturas Latvijas Republikā ar reģistrācijas apliecību vai pastāvīgās uzturēšanās apliecību, vai ārzemnieka, kuram ir derīga termiņuzturēšanās vai pastāvīgās uzturēšanās atļauja Latvijas Republikā, iesniegums par ārzemnieka uzturēšanās izdevumu segšanu un šo noteikumu 7.1., 7.2. vai 7.7.apakšpunktā minētie dokumenti, kas apliecina šo izdevumu segšanas iespējas;

7.5. notariāli apliecināts vai pārvaldes vai pārstāvniecības amatpersonas klātbūtnē parakstīts nepilngadīga ārzemnieka likumiskā pārstāvja vai ārzemnieka, kurš Latvijas Republikā uzturēsies saistībā ar studijām vai mācībām, vecāka iesniegums par ārzemnieka uzturēšanās izdevumu segšanu un šo noteikumu 7.1., 7.2. vai 7.9.apakšpunktā minētie dokumenti, kas apliecina šo izdevumu segšanas iespējas;

7.6. Latvijas Republikā reģistrētas juridiskas personas apliecinājums par ārzemnieka uzturēšanās izdevumu segšanu;

7.7. ārvalstī reģistrētas juridiskas personas apliecinājums par ārzemnieka uzturēšanās izdevumu segšanu, ja ārzemnieks Latvijas Republikā uzturēsies saskaņā ar šīs juridiskās personas nosūtījumu;

7.8. atzīme ielūgumā, kurā norādīts, ka uzaicinātājs segs ar ārzemnieka ieceļošanu un uzturēšanos saistītos izdevumus;

7.9. citi pierādījumi, kas apliecina, ka ārzemnieka rīcībā ir nepieciešamie finanšu līdzekļi.

8. Ja ārzemniekam nepieciešams maksāt par paredzamo apmešanās vietu, viņš, papildus šo noteikumu [5.punktā](http://likumi.lv/doc.php?id=212360#p5) minētajam finanšu līdzekļu apmēram, pierāda, ka viņam ir nepieciešamie finanšu līdzekļi, lai segtu šos izdevumus, vai to, ka samaksa par apmešanās vietu ir veikta.

9. Finanšu līdzekļus vai to esību apliecinošos dokumentus, kā arī biļeti turpceļam un atpakaļceļam vai pietiekamus finanšu līdzekļus ceļojumam nepieciešamās degvielas iegādei, ja ārzemnieks ceļo ar personīgo transportlīdzekli, uzrāda attiecīgajām amatpersonām, pieprasot vīzu, vai Valsts robežsardzei pēc tās pieprasījuma.

10. Ja ārzemnieks pieprasa vīzu vairākkārtējai ieceļošanai, viņš iesniedz pierādījumus, kas apliecina nepieciešamo finanšu līdzekļu apmēru pirmajai uzturēšanās reizei, un pievieno iesniegumu, kurā apliecina, ka ir informēts par finanšu līdzekļu nepieciešamību turpmākajām ieceļošanas un uzturēšanās reizēm. Ja ārzemnieks saņēmis vīzu un tiesības uz nodarbinātību, nepieciešamais iztikas nodrošinājums ir nepieciešams visam nodarbinātības periodam.

**III. Finanšu līdzekļi ārzemniekam, kurš Latvijas Republikā pieprasa vai ir saņēmis uzturēšanās atļauju**

11. Nepieciešamais finanšu līdzekļu apmērs mēnesī ir šāds:

11.1. darba samaksa vai ienākumi no komercdarbības Latvijas Republikā atbilstoši divkāršai strādājošo mēneša vidējai bruto darba samaksai iepriekšējā gadā (saskaņā ar Centrālās statistikas pārvaldes pēdējo publicēto informāciju) – ja ārzemnieks uzturēšanās atļauju pieprasa saskaņā ar [Imigrācijas likuma](http://likumi.lv/ta/id/68522-imigracijas-likums) [23.panta](http://likumi.lv/ta/id/68522-imigracijas-likums#p23) pirmās daļas 2., 3. un 4.punktu un viņa uzturēšanās ir saistīta ar nodarbinātību vai komercdarbību;

11.2. darba samaksa Latvijas Republikā atbilstoši strādājošo mēneša vidējai bruto darba samaksai iepriekšējā gadā, piemērojot koeficientu 1,5 (saskaņā ar Centrālās statistikas pārvaldes pēdējo publicēto informāciju), ja uzturēšanās atļauju pieprasa ārzemnieks, kurš vēlas saņemt Eiropas Savienības zilo karti.

11.3. darba samaksa atbilstoši strādājošo mēneša vidējai bruto darba samaksai ārzemnieka paredzamajā nodarbinātības nozarē (otrajā līmenī) atbilstoši Eiropas Parlamenta un Padomes 2006.gada 20.decembra Regulai Nr.1893/2006, ar ko izveido NACE 2.red. saimniecisko darbību statistisko klasifikāciju, kā arī groza Padomes regulu (EEK) Nr.3037/90 un dažas EK regulas par īpašām statistikas jomām, iepriekšējā gadā (saskaņā ar Centrālās statistikas pārvaldes pēdējo publicēto informāciju) – ja ārzemnieks pieprasa uzturēšanās atļauju saistībā ar nodarbinātību, kas nav minēta šo noteikumu 11.1. vai 11.2.apakšpunktā;

11.4. finanšu līdzekļi atbilstoši sociālās apdrošināšanas iestāžu uzskaitē esošajiem pensionāriem mēnesī izmaksāto vecuma pensiju divkāršam vidējam lielumam iepriekšējā gadā (saskaņā ar Centrālās statistikas pārvaldes publicēto informāciju) – ja ārzemnieks uzturēšanās atļauju pieprasa saskaņā ar [Imigrācijas likuma](http://likumi.lv/ta/id/68522-imigracijas-likums) [23.panta](http://likumi.lv/ta/id/68522-imigracijas-likums#p23) pirmās daļas 26.punktu;

11.5. finanšu līdzekļi atbilstoši minimālās mēneša darba algas trīskāršam apmēram – ja uzturēšanās atļauju pieprasa [Imigrācijas likuma](http://likumi.lv/ta/id/68522-imigracijas-likums) [23.panta](http://likumi.lv/ta/id/68522-imigracijas-likums#p23) pirmās daļas 29.punktā minētais ārzemnieks;

11.6. finanšu līdzekļi atbilstoši minimālajai mēneša darba algai – gadījumos, kuri nav paredzēti šo noteikumu 11.1., 11.2., 11.3., 11.4. un 11.5.apakšpunktā;

12. Bērnam nepieciešamais iztikas nodrošinājums ir 30 procenti no šo noteikumu 11.6.apakšpunktā minētā nepieciešamā finanšu līdzekļu apmēra.

13. Ārzemniekam, kurš Latvijas Republikā pieprasa vai ir saņēmis uzturēšanās atļauju, nepieciešamo finanšu līdzekļu apmēru apliecina:

13.1. dokuments, kas apliecina darba samaksas apjomu vai ienākumus no komercdarbības;

13.2. kredītiestādes izsniegts apliecinājums par ārzemnieka konta stāvokli.

13.3. kredītiestādes izsniegts apliecinājums par citas personas konta stāvokli ar norādi, ka ārzemniekam ir tiesības rīkoties ar šo kontu;

13.4. notariāli apliecināts vai pārvaldes vai pārstāvniecības amatpersonas klātbūtnē parakstīts Latvijas pilsoņa, Latvijas nepilsoņa vai Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsoņa, kurš uzturas Latvijas Republikā ar reģistrācijas apliecību vai pastāvīgās uzturēšanās apliecību, vai ārzemnieka, kuram ir derīga termiņuzturēšanās vai pastāvīgās uzturēšanās atļauja Latvijas Republikā, iesniegums par regulāru uzturēšanās izdevumu segšanu un dokumenti, kas apliecina, ka personas rīcībā ir pietiekami finanšu līdzekļi ārzemnieka, sevis un apgādībā esošo personu nodrošināšanai attiecīgi šo noteikumu [11.6](http://likumi.lv/doc.php?id=212360#p11.6).apakšpunktā un [12.punktā](http://likumi.lv/doc.php?id=212360#p12) noteiktajā apmērā;

13.5. notariāli apliecināts vai pārvaldes vai pārstāvniecības amatpersonas klātbūtnē parakstīts nepilngadīga ārzemnieka likumiskā pārstāvja vai ārzemnieka, kurš Latvijas Republikā uzturēsies saistībā ar studijām vai mācībām, vecāka iesniegums par ārzemnieka uzturēšanās izdevumu segšanu un dokumenti, kas apliecina šo izdevumu segšanas iespējas šo noteikumu 11.6.apakšpunktā vai 12.punktā minētajā apmērā;

13.6. Latvijas Republikā reģistrētas juridiskas personas apliecinājums par ārzemnieka uzturēšanās izdevumu segšanu Latvijas Republikā;

13.7. ārvalstī reģistrētas juridiskas personas apliecinājums par ārzemnieka uzturēšanās izdevumu segšanu, ja ārzemnieks Latvijas Republikā uzturēsies saskaņā ar šīs juridiskās personas nosūtījumu;

13.8. dokumenti par pensijas apmēru.

**IV. Noslēguma jautājums**

14. Atzīt par spēku zaudējušiem Ministru kabineta 2010.gada 21.jūnija noteikumus Nr.550 "[Noteikumi par ārzemniekiem nepieciešamo finanšu līdzekļu apmēru un finanšu līdzekļu esības konstatēšanas kārtību](http://likumi.lv/ta/id/112776-noteikumi-par-arzemniekiem-nepieciesamo-finansu-lidzeklu-apmeru-un-finansu-lidzeklu-esibas-konstatesanas-kartibu)" (Latvijas Vēstnesis, 2010, 100.nr.; 2011, 99.nr.; 2013, 200 nr.).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Padomes 2009.gada 25.maija Direktīvas [2009/50/EK](http://eur-lex.europa.eu/eli/dir/2009/50?locale=LV) par trešo valstu valstspiederīgo ieceļošanu un uzturēšanos augsti kvalificētas nodarbinātības nolūkos.

 Ministru prezidents                                   M. Kučinskis

 Iekšlietu ministrs                                    R. Kozlovskis

 Vīza: Iekšlietu ministrs R. Kozlovskis

 Vīza: valsts sekretāre I. Pētersone-Godmane

15.11.2016. 10:52

1496

I. Briede, 67219546

ilze.briede@pmlp.gov.lv